KYK: NWU PUK-koor in Europa bekroon | Netwerk24
Deur Susan Cilliers 10 Desember 2019 15:49
Kobus Venter, die dirigent, het Dinsdag per WhatsApp vanuit Hongarye laat weet die toer het op 27 November begin en dat die koor weer op 18 Desember na Suid-Afrika terugkeer.
Die NWU PUK-Koor in Europa met van die pryse wat hulle ontvang het.Foto: Verskaf
Die koor tydens een van hul optredes.Foto: Verskaf
Van die koorlede het die eerste keer in hul lewe sneeu gesien.Foto: Verskaf
Die NWU PUK-Koor in een van die Europese sale waar hul stemme weerklink het.Foto: Verskaf
Hulle besoek Tjeggië, Pole, Slowakye, Hongarye, Oostenryk, Duitsland en Nederland.
Tydens die 29ste Kersfees en Advent Koorfees einde November in Praag, het die NWU PUK-Koor met die louere weggestap in die kategorie vir groter/gemengde kore, as die koor met mooiste koorklank. Die koor is ook aangewys as die algehele wenner van 16 deelnemende kore uit onder meer Tjeggië, Hongarye, Letland, Pole en Duitsland.
Volgens Venter het die koor verlede week in Bratislava, Slowakye, twee goue pryse vir onderskeidelik kontemporêre en gewyde musiek losgesing op die 14de Internasionale Advent en Kersfees-kompetisie. Hier het die koor ook met die prys vir die mooiste koorklank weggestap.
"Ons is baie trots op die studente se mooi prestasie," sê Venter.
"Ons is ook dankbaar vir die ondersteuning van die Noordwes-Universiteit, spesifiek NWU Kunste. Dit is 'n voorreg om die NWU, Potchefstroom en ons land op hierdie internasionale verhoog te verteenwoordig."
Venter sê dis belangrik dat die studente 'n holistiese ervaring kry, en daarom besoek hulle wêreldstede.
"Die meeste van die studente het vir die eerste keer sneeu gesien. Met hierdie toer verbreed hulle hul horison en word voorberei om wêreldburgers te wees."